
Παρουσίαση του βιβλίου

Ο ΑΛΛΟΣ ΠΟΛΕΜΟΣ ΤΩΝ ΓΙΑΤΡΩΝ ΤΟ 1974

του Χρύσανθου Χρυσάνθου

στο Σπίτι της Κύπρου

Με την παρουσία του Πρέσβη της Κυπριακής Δημοκρατίας κ. Κυριάκου Κενεβέζου, παρουσιάστηκε την Παρασκευή 31 Οκτωβρίου 2014, η έκδοση του Ιατρικού Συλλόγου Λευκωσίας-Κερύνειας «Ιπποκράτης», Ο ΑΛΛΟΣ ΠΟΛΕΜΟΣ ΤΩΝ ΓΙΑΤΡΩΝ ΤΟ 1974 σε έρευνα, συγγραφή και επιμέλεια του δημοσιογράφου, δρος Τμήματος Κοινωνικών και Πολιτικών Επιστημών Πανεπιστημίου Κύπρου, Χρύσανθου Χρυσάνθου.
Στο βιβλίο περιλαμβάνονται προσωπικές μαρτυρίες για την προσφορά γιατρών που έδωσαν μάχες με τον θάνατο και τον ανθρώπινο πόνο σε νοσοκομεία, ιατρικά κέντρα και υγειονομεία, αλλά και στην πρώτη γραμμή του  πυρός, πιστοί στον όρκο που είχαν δώσει, τον όρκο του Ιπποκράτη.

Για το βιβλίο μίλησαν ο δρ Σταύρος Σταύρου, Πρόεδρος Ιατρικού Συλλόγου Λευκωσίας-Κερύνειας «Ιπποκράτης», η δρ Θεοδώρα Λύρα, γιατρός παθολογοανατόμος και ο συγγραφέας.

Τον συγγραφέα και τους παρευρισκομένους καλωσόρισε στο Σπίτι της Κύπρου η Μορφωτικός Σύμβουλος κ. Μαρία Παναγίδου.

Ο κ. Σταύρου μιλώντας για την έκδοση του βιβλίου στο οποίο καταγράφεται, αναδεικνύεται και τιμάται η προσφορά  των γιατρών που διακινδύνεψαν την ίδια τους τη ζωή για να εκπληρώσουν το καθήκον τους, τόνισε ότι η επιβεβαίωση των γεγονότων μέσα από τις μαρτυρίες των γιατρών, επιβραβεύει την προσπάθεια του Ιατρικού Συλλόγου Λευκωσίας-Κερύνειας «Ιπποκράτης», να συμβάλλει στην ιστορική καταγραφή σημαντικών πτυχών της κυπριακής τραγωδίας του 1974.
Η κ. Λύρα κατέθεσε την προσωπική της μαρτυρία και αναφέρθηκε σε προσωπικά της βιώματα ως εκπαιδευόμενη γιατρός στο νοσοκομείο της Λευκωσίας, κατά την τουρκική εισβολή στην Κύπρο τον Ιούλιο το 1974, λέγοντας ότι οι νέοι άνθρωποι της Κύπρου οφείλουν να γνωρίζουν τα αληθινά γεγονότα και να μην λησμονούν.

Ο κ. Χρυσάνθου μιλώντας για την πορεία της έρευνάς του και τις συγκλονιστικές μαρτυρίες που συγκέντρωσε, είπε ότι ο πιο πολύς κόσμος ούτε που μπορεί να διανοηθεί το τι πέρασαν οι γιατροί το 1974, στις πρώτες βοήθειες, σε χειρουργεία, σε νοσοκομεία, σε ιατρικά κέντρα, σε υγειονομεία, στην πρώτη γραμμή του πυρός, ούτε που μπορεί να διανοηθεί τον «άλλο πόλεμο» των γιατρών, που έδιναν μάχη για να αποτρέψουν τον θάνατο, μέσα στη φωτιά του πολέμου.

Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

